Oskar Jüriväli

Oskar Rudolf Jüriväli (1937. aastani Jürgenfeldt; 29. november 1884 Väätsa, Järvamaa – 22. mai 1955 Pilistvere, Viljandimaa) oli Eesti pedagoog, poliitik ja omavalitsusametnik.

 Elulugu 
Tema isa oli kooliõpetaja Jaan Jürgenfelt. Varane lapsepõlv möödus Atla külas Juuru kihelkonnas Harjumaal, kuhu isa oli ostnud Mardi talukoha.EELK Juuru. Personaalraamat VI (1906-1925). - EAA.1211.1.153, lk. 31. (http://www.ra.ee/dgs/_purl.php?shc=EAA.1211.1.153:35) Oskar õppis aastatel 1893–1896 Juuru-Atla vallakoolis, 1896–1898 Juuru kihelkonnakoolis, 1898–1900 E. Niklaseni erakoolis Tallinnas ja 1900–1903 Tallinna linnakoolis. Sooritas kooliõpetaja kutseeksami Paides ja oli aastatel 1903–1913 Kurtna vallakooli õpetaja. 1913. aastast oli renditalu pidaja ja kaupmees. 

Aastatel 1914–1917 võttis ta osa I maailmasõjast. 1918–1924 Harju maavalitsuse ametnik, hiljem toitlus-, põllumajandus- ja teedeosakonna juhataja. Hiljem Harju maavolikogu maakorralduse nõukogu liige. Aastatel 1921–1923 oli Riigikogu I koosseisu liige, kandideeris Harjumaal Eesti Tööerakonna nimekirjas ja kuulus omavalitsuse komisjoni, eelarvekomisjoni ning tolliseadustiku läbivaatamise erikomisjoni. 

Seejärel pidas ta Harjumaal Juuru vallas Atla külas talu. Võttis osa seltsitegevusest, kuulus Juuru Haridusseltsi, oli Juuru Tarvitajate Ühisuse ja Eesti Sordiparanduse Seltsi liige. Juhtis esimehena aastatel 1927–1928 Juuru Ühispanga nõukogu, seejärel oli juhatuse liige ja asjaajaja. Tegi kaastööd ajalehtedele, peamiselt tõlkeid. Suri 1955. aastal Pilistveres ja on maetud Juuru kalmistule.

 Isiklikku 
Ta oli 1905. aastast abielus Hulda Marie Sophie Köhleriga (1883). Neil oli kolm last: Emil, (1905–1992) Thekla (1907–1989) ja Helmut Jüriväli (1912–1990).

 Viited 

 Välislingid 
Juuru Haridusseltsi 20. aastapäev 1928 Juurupildid.ee
Juuru Ühispanga juhatus ja nõukogu 1928 Juurupildid.ee
Juuru Ühispank 25 Ühistegelised Uudised, nr. 21, 24. mai 1935

Kategooria:Eesti pedagoogid
Kategooria:Sündinud 1884
Kategooria:Surnud 1955